
ጋዜጣዊ መግለጫ
መስከረም 26 ቀን 2019 ዓ.ም
ዘመን ባንክ 10 ቢሊዮን ብር አተረፈ
አጠቃላይ ሀብቱ 116 ቢሊዮን ብር ደረሰ
የአንድ አክሲዮን ድርሻም 53.9 በመቶ ደርሷል
ዘመን ባንክ በ2018 ዓ.ም በጀት ዓመት ከታክስ በፊት 9.97 ቢሊዮን ብር ጠቅላላ ትርፍ ሲያስመዘግብ፣ አጠቃላይ ሀብቱም በ31.3 በመቶ በማደግ ወደ116 ቢሊዮን ብር ከፍ ብሏል። የባንኩ የተከፈለ ካፒታል 14.3 ቢሊዮን ብር እና ጠቅላላ ካፒታሉ ወደ 26 ቢሊዮን ብር መድረሱን አስታውቋል። በተጨማሪም፣ በዘርፉ ቁልፍ የአፈጻጸም መለኪያዎች ሲገመገም፣ የባንኩ ውጤቶች በዘርፉ ከሚታዩ ጠንካራ አፈጻጸሞች መካከል ሆኖ ይገኛል።
ዓመታዊውን የዘመን ባንክ ባለአክሲዮኖች ስብሰባ በንግግራቸው የከፈቱት ወ/ሮ እንዬ ቢምር የዘመን ባንክ የዳይሬክተሮች ቦርድ ሰብሳቢ “2018 በጀት ዓመት ለዘመን ባንክ ጠንካራ የፋይናንስ አፈጻጸምና ቀጣይነት ያለው እድገት የተመዘገበበት ዓመት ነበር።  የዘመን ባንክ ባለአክሲዮኖች በአንድ አክሲዮን የሚያገኙት የትርፍ ድርሻም ጠንካራ ሆኖ የቀጠለ ሲሆን የአንድ አክሲዮን ትርፍ ድርሻ (Earnings per Share) 53.9 በመቶ ሆኗል፡፡ እነዚህ ውጤቶች የባንኩን ጠንካራ የሥራ አፈፃፀም፣ የደንበኞቻችንና የባለአክሲዮኖቻችንን እምነት እንዲሁም የሠራተኞቻችንን ቁርጠኝነት ያሳያሉ። በቀጣይም በፈጠራ፣ በደንበኛ ተኮር አገልግሎትና በዘላቂ እሴት ፈጠራ ላይ በመመስረት እድገታችንን በማስቀጠል ለመላው ባለድርሻ አካላትና ለኢትዮጵያ ኢኮኖሚ ያለንን አስተዋጽኦ የበለጠ እናጠናክራለን።” በማለት የባንኩን ስኬት አብራርተዋል፡፡
በዚህ የባለአክሲዮኖች ስብሰባ ላይ ይህንን ስኬት አስመልክቶ አቶ ደረጀ ዘበነ የዘመን ባንክ ዋና ሥራ አስፈጻሚ ባስተላለፉት መልዕክት በተጠናቀቀው በጀት ዓመት ዘመን ባንክ የተከፈለ ካፒታሉ ከ14 ቢሊየን ብር በላይ፤ አጠቃላይ ገቢውም 17.9 ቢሊየን ብር መድረሱና 6.75 ቢሊዮን ብር የተጣራ ትርፍ ማግኘቱን ገልፀዋል፡፡ ዘመን ባንክ በሠራተኞቹ፣ በደንበኞቹና በአጋሮቹ ድጋፍና አጋርነት የተሳካ የበጀት ዓመት በማሳለፉ የተሰማቸውን ደስታ በመግለጽ ምስጋና አቅርበዋል፡፡ 
በአሁኑ ወቅት ዘመን ባንክ የቅርንጫፎቹን ቁጥር ወደ 142 በማሳደግ በመላው አገራችን ለሁሉም የህብረተሰብ ክፍሎች አገልግሎት እየሰጠ ነው፡፡ ከዲጂታላይዜሽን አንጻር ዘመን ባንክ በተጠናቀቀው በጀት ዓመት ከፍተኛ ውጤት አስመዝግቧል፡፡ የባንኩ አጠቃላይ የዲጂታል የገንዘብ ዝውውር ብር 68.87 ቢሊየን  የደረሰ ሲሆን ካለፈው በጀት ዓመት ጋር ሲተያይ 75 በመቶ እድገት አለው፡፡ 
ዘመን ባንክ በኢንፎርሜሽን ደህንነት ረገድ ISO/IEC 27001:2022 ሰርተፊኬሽን ከማግኘቱ በተጨማሪ የኤቲኤም ኔትወርኩን ወደ 385 እንዲሁም የሽያጭ ማሽኖችን (POS) ወደ 1,500 አስፋፍቷል። 
ዘመን ባንክ በ2025/26 የበጀት ዓመት ከኢትዮጵያ ብሔራዊ ባንክ ፈቃድ በማግኘት ዚ-ቀመር የተሰኘ ከወለድ ነፃ አገልግሎት የጀመረ ሲሆን ለአገልግሎቱ የተለየ የሥራ ክፍል በማቋቋም፣ Z-Qamar ብራንድን በማስተዋወቅና ገለልተኛ የሸሪዓ አማካሪ ቦርድ በመሰየም ወደ ሥራ ገብቷል፡፡ 
[bookmark: _GoBack]አዲሱ አገልግሎት ባንኩ ለተለያዩ ደንበኞች የበለጠ የፋይናንስ አማራጭ እንዲያቀርብና እየጨመረ ለመጣው በሸሪዓ መርሆዎች ለሚመሩ የፋይናንስ አገልግሎቶች ፍላጎት ምላሽ እንዲሰጥ አስችሎታል።
ዘመን ባንክ በዓመቱ ውስጥ ከ33.8 ሚሊዮን ብር በላይ ለማኅበራዊ ሐላፊነት ተግባራት አበርክቷል። ከገንዘብና ከዓይነት ድጋፍ በተጨማሪ ሠራተኞቻችን በደም ልገሳ መርሃ ግብርና 6,000 ችግኞችን በመትከል ተሳትፈዋል። እንዲሁም በትምህርት ተቋማት በመገኘት ለተማሪዎች የፋይናንስ እውቀት ግንዛቤ መፍጠሪያ ሥልጠና ሰጥቷል። 
ዘመን ባንክ ከአውሮፓ ኢንቨስትመንት ባንክ ጋር በመተባበር ለባንኩ የቦርድ አባላትና ለባንኩ ሰራተኞች ስልጠና የሰጠ ሲሆን በአረንጓዴ ፋይናንስ ሥርዓቶች ላይ የቴክኒክ ድጋፍ ፕሮግራም እንዲያገኙ ተደርጓል፡፡ 
በጥቅሉ ዘመን ባንክ ከፋይናንስ አገልግሎት አቅራቢነት ባሻገር ለኢትዮጵያ ኢኮኖሚ ዕድገትና ለፋይናንስ ዘርፉ ልማት የራሱን ጉልህ አስተዋጽኦ እያበረከተ ይገኛል። ባንኩ ለንግድና ለኢንቨስትመንት የፋይናንስ ድጋፍ በማቅረብ፣ የዲጂታል ባንኪንግ አገልግሎቶችን በማስፋፋት፣ ለአረንጓዴ ፋይናንስና ለዘላቂ የግብርና ሥራዎች የፋይናንስ አገልግሎት በመፍጠር እንዲሁም የፋይናንስ እውቀትን በማስፋፋት በሀገሪቱ ኢኮኖሚ ውስጥ ጠቃሚ አስተዋጽኦ እያደረገ ይገኛል፡፡ 
በዚህ ሁኔታ ዘመን ባንክ በጠንካራ አስተዳደር፣ በቴክኖሎጂ ፈጠራ፣ በዘላቂ ፋይናንስ፣ በደንበኛ ተኮር አገልግሎት እና በአዳዲስ የፋይናንስ መፍትሔዎች ላይ በመመስረት ከዘርፉ ለውጥ ጋር አብሮ በመሄድ ለቀጣይ የኢትዮጵያ ኢኮኖሚ ልማት የሚያበረክተውን ሚና እያሳደገ ይገኛል፡፡

የዘመን ባንክ ዳራ
ዘመን ባንክ በ2001 ዓ.ም የተመሰረተ ሲሆን ዓላማውም በሀገራችን በተለየና ዘመናዊ በሆነ አሠራር አዳዲስና የተመረጡ የባንክ ምርቶችንና አገልግሎቶችን በማቅረብ ላይ ያተኮረ ነው፡፡ ተቋማዊ ተልዕኮውም ልዩ የሆነ የፋይናንስ አቅርቦት፣ ምቹ የሥራ ከባቢን መፍጠር፣ የሰለጠነ የሰው ኃይልና ቴክኖሎጂን በመጠቀም ዘላቂ ጥቅምን ለሁሉም ባለድርሻ አካላት መስጠት እንዲሁም ማህበራዊ ሐላፊነትን በአግባቡ መወጣት ላይ ያተኩራል። ራዕይውም፤ ልዩ የፋይናንስ አገልግሎቶችን ማቅረብና የላቀ የአገልግሎት ማዕከል መሆን ነው፡፡ 
ዘመን ባንክ በጠንካራ የፋይናንስ እንቅስቃሴ፣ በቴክኖሎጂ አጠቃቀምና በላቀ የደንበኞች አገልግሎቱ ይታወቃል፡፡ ባለፉት 18 ዓመታት የሥራ አድማሱን በማስፋትና በአንድ ቅርንጫፍ ከሚሰጥ ኮርፖሬት አገልግሎት በመነሳት ቅርንጫፎቹን በማብዛት ለሁሉም ደንበኞቹ ይበልጥ ተደራሽ ሆኗል፡፡ በተጨማሪም አዳዲስና ስኬታማ አሠራሮች በማቅረብ ለሀገራችን የምጣኔ ሀብት እድገትና ለባንክ ዘርፍ ምህዳር ተጠቃሽ የሆነ አስተዋጽኦ እያበረከተ ነው፡፡  

ተጨማሪ መረጃ ለማግኘት
ዘመን ባንክ አ.ማ ፤ ማርኬቲንግና ኮርፖሬት ኮምዩኒኬሽንስ መምሪያ፤ +251-116 68 68 76
www.zemenbank.com

